ซิตี้แบงก์หนุนเอ็มเอสไอจีขายประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — เอ็มเอสไอจี ได้ยาดีฐานลูกค้าซิตี้แบงก์หนุนช่องทางเทเลมาเก็ตติงเบี้ยแตะ 200 ล้าน
นายอรรณพ พรธิติ กรรมการผู้จัดการใหญ่และประธานเจ้าหน้าที่บริหารบริษัท เอ็ม เอส ไอ จี ประกันภัย เปิดเผยว่า ในปีนี้บริษัทคาดว่าจะทำเบี้ยประกันจากช่องทางขายผ่านโทรศัพท์หรือเทเลมาร์เก็ตติง ได้ประมาณ 200 ล้านบาท โดยฐานลูกค้าหลักมาจากบัตรเครดิตของธนาคารซิตี้แบงก์ ประมาณ 70% ซึ่งสินค้ามีทั้งประกันอุบัติเหตุส่วนบุคคล (พีเอ) ประกันภัยรถยนต์ และประกันมะเร็งที่ได้รับการตอบรับเป็นอย่างดี ส่วนที่เหลือก็ได้มาจากพันธมิตรที่เป็นสถาบันการเงินรายอื่น
“เราเพิ่งทำตลาดผ่านเทเลมาร์เก็ตติงอย่างจริงจัง และถือว่าประสบความสำเร็จอย่างดี และในปีหน้าก็จะเน้นช่องทางนี้ โดยขายผ่านลูกค้าบัตรเครดิตให้มากขึ้น เพราะเป็นช่องทางที่เก็บเบี้ยได้ง่ายที่สุด หากลูกค้ายินยอมก็สามารถหักจากยอดใช้จ่ายบัตรเครดิตได้เลย จึงได้เงินแน่นอนเมื่อเทียบกับช่องทางอื่น ที่แม้จะมียอดขายมาก แต่บางครั้งตัวแทนหรือโบรกเกอร์ก็ตามเก็บค่าเบี้ยลำบาก หรือมีเบี้ยค้างชำระนาน” นายอรรณพ กล่าว
อย่างไรก็ตาม ปัจจุบันบริษัทมีพนักงานเทเลมาร์เก็ตติงอยู่ประมาณ 100 ที่นั่ง และมีแผนจะเพิ่มจำนวนที่นั่งอีก แต่ปัญหาที่พบขณะนี้ คือ การพัฒนาด้านคุณภาพที่ต้องใช้เวลา และต้องเป็นไปตามกฎเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด ซึ่งเมื่อพนักงานมีความเก่งและเชี่ยวชาญในการขายแล้ว ก็มักจะลาออกไปอยู่กับบริษัทอื่น ทำให้ต้องมาฝึกอบรมกันใหม่